**A kerület tisztaságáért**

A XIII. kerület az elmúlt több mint két évtizedes fejlődés eredményeképpen egyre élhetőbb környezetet biztosít lakói, ide látogató vendégei számára. A közterületek állapota, a köztisztaság mindennapi életünk része. A „Lendületben a XIII. kerület” önkormányzati programjának vállalt feladata a tisztább környezet elérése.

Önkormányzatunk a köztisztasági állapotok javítása érdekében 2018-ban további **jelentős beruházást végez és biztosít humán erőforrást**. A köztisztasági problémákkal leginkább érintett kerületrészenként a **járdákat heti egy alkalommal géppel takarítja**.

1. terület: Szent István krt. - Váci út - Radnóti Miklós utca - Újpest rkp. által határolt terület

2. terület: Radnóti Miklós utca - Váci út - Victor Hugo utca - Újpest rkp. által határolt terület

3. terület a kerület Angyalföldi részen

Ezen területeken a kerületi önkormányzat 1-1 seprő-szívó és 1-1 szemétfelszívó utcai takarítógéppel segíti a társasházak közösségét, **hetente legalább egyszer eljutva minden járdaszakaszra**.

A vásárolt hat gép kiválasztásánál fontos szempont volt a méret, mivel az adott területen a parkolás miatt a járdaszakaszok keskenyebbek. A gépek beszerzése közel 17 millió Ft-ba került, az üzemeltetést a Prevenciós Központ látja el. A közel 30 millió forintos feladatot az önkormányzat saját forrásból biztosítja. A gépek a próbaüzemben sikeresen működtek, jelentős lakos szám elismerését kiváltva.

A feladat végrehajtása a házak lakóinak az erre közlekedőknek azt jelenti, hogy **a közterületek tisztábbak lesznek.** A társasházak előtti járdaszakaszok takarítása továbbra is a lakóközösségek kötelezettsége, az önkormányzat az új kezdeményezéssel kizárólag segíti a társasházak jogszabályban foglalt feladatának teljesítését, át nem vállalja azt.

Budapest területén a közterületek tisztántartásának feladatai a Fővárosi Önkormányzat, a kerületi önkormányzatok, illetve a közterületekkel szomszédos ingatlanok tulajdonosi/üzemeltetői között oszlanak meg, de fontos az egyén felelőssége is.

**A közutak és parkolók takarítása, a közterületi hulladék-gyűjtőedények** (zöld kukák) **üzemeltetése és ürítése az egész kerületben a Fővárosi Közterület-fenntartó Zrt. feladata.** A Fővárosi Önkormányzati tulajdonú zöldterületek, parkok gondozását, takarítását a FŐKERT Nonprofit Zrt. végzi. A tömegközlekedési megállók környezetének rendben tartását a Budapesti Közlekedési Központ Zrt. feladatai közé tartozik. A főváros köztisztaságáról szóló 48/1994. (VIII. 1.) Főv. Kgy. rendelet alapján az ingatlanok előtti járdaszakaszok tisztántartása a társasházi közösségek kötelezettsége. Beleértve az ingatlan előtti járda, továbbá a járda és a kocsiút közötti kiépített vagy kiépítetlen terület gondozását, tisztántartását, szemét- és gyommentesítését, hóeltakarítását és síkosság mentesítését.

A XIII. Kerületi Önkormányzat eddig is jelentős erőfeszítéseket tett a kerület közterületeinek tisztasága érdekében. 2017-ben 221 millió forint költségvetési keretet biztosított a kötelező valamint az önként vállalt köztisztasági feladatai elvégzésére. Takarítja a tulajdonában lévő 250 ezer m2 parkterületet és a 671 ezer m2 lakótelepi zöldterületet. A közterületi havi átlagosan 150 m3 illegális hulladéklerakások felszámolását folyamatosan végzi. Évente 4 alkalommal járda- és zöldsáv-takarítási akció során a kerület teljes területén: a járdákon, fasori sávokon, padkákon, zöldsávokon összesöpörteti a lombot, hulladékot, ebürüléket.

A 350 db ebürülék-gyűjtőedényt nyáron hetente háromszor, az év többi időszakában heti kétszer ürítünk, zöldfelületeink védelme érdekében 12 kutyaillemhelyet létesíttettünk. Karbantartásukat, homokcseréjüket havi két alkalommal végezzük.

Újlipótvárosban jelentős probléma (volt), hogy a hulladékgyűjtőket hétvégén nem ürítette az FKF Zrt. 2017. júliusa óta az önkormányzat megrendelte a szombati és vasárnapi ürítést, amely után érezhetően csökkent a hulladékgyűjtők hétvégi telítettsége. Lakossági jelzések figyelembevételével 100 helyszínen kértük a kerületben új közterületi hulladékgyűjtő edény kihelyezését az FKF Zrt-től.

A gépek:

3 KARCHER IC 15/240 W Adv. szemétfelszívógép Honda GX 160 benzinmotorral

3 KARCHER KM 75/40 WP seprő szívógép 1 hengeres-négyütemű GCV 160 benzinmotorral